Cassiodorus

Flavius Magnus Aurelius Cassiodorus Senator (u 485 – u 585), tavaliselt Cassiodorus, oli hilisantiigi riigimees ja kirjanik, kes töötas ametnikuna idagootide kuninga Theoderich Suure administratsioonis. Senator oli osa tema perekonnanimest, mitte amet või tiitel.

Üks ta suuremaid teeneid kultuuriloos on Vivariumi kloostri rajamine perekonnamõisasse Joonia mere kaldal. Klooster hoolitses munkade vaimuliku ja ilmaliku hariduse eest, täiendades usuõpinguid klassikalise haridusega. Vivarium tegutses veel 630. aasta paiku.

Cassiodoruse teoseid loeti keskajal, kuid teda ennast eriti ei tuntud. Tema nime ja eluloolisi tõiku kirjeldati tihti vigaselt.

Teoseid 
Laudes ("Ülistused", väga katkendlikud panegüürikad avalike sündmuste puhuks)
Chronica ("Kroonika", lõpeb aastaga 519) ühendab kogu maailma ajaloo üheks valitsejate järjestuseks, kus on liidetud gootide ja roomlaste eellased; teose lõpuosa püüab olla gootidele meele järgi
Gootide ajalugu (526–533) on säilinud vaid Jordanese lühenduses, mida tuleb pidada eraldiseisvaks teoseks
Variae epistolae (537), Theoderichi riiklikud dokumendid, esmaväljaandes avaldas need M. Accurius 1533 (inglise keeles Thomas Hodgkin The Letters of Cassiodorus (1886); S.J.B. Barnish Cassiodorus: Variae (Liverpool: University Press, 1992) ISBN 0-85323-436-1
Expositio psalmorum (psalmide selgitus)
De anima ("Hingest") (540)
Institutiones divinarum et saecularium litterarum (543–555)
De artibus ac disciplinis liberalium litterarum ("Vabadest kunstidest ja teadustest")
Codex grandior (üks piibli versioone)

Keskaja kirjanikud
Vana-Rooma poliitikud
Sündinud 480. aastatel
Surnud 580. aastatel